U-II-267/00
Natisni
Opravilna št.:
U-II-267/00
Datum odločitve:
16. 11. 2000
Objavljeno:
OdlUS IX, 271
ECLI:
ECLI:SI:USRS:2000:U.II.267.00
Akt:
Spor o pristojnosti med sodiščem in upravnim organom
Izrek:
Za odločanje o zahtevi A. A. za denacionalizacijo nepremičnin parc. št. 829/1 in 1399, vpisnih v zemljiškoknjižnem vložku št. 598 k.o. Ž., je pristojna Upravna enota Kranj.
Evidenčni stavek:
Ker ni šlo za sklenitev pravnega posla, za odločanje o zahtevi za denacionalizacijo ni podana pristojnost sodišča.
Geslo:
Denacionalizacija, spor o pristojnosti.
Ustavno sodišče, spor o pristojnosti.
Spor o pristojnosti, denacionalizacija.
Pravna podlaga:
Zakon o denacionalizaciji (ZDen), 3., 4., 54. čl.
Zakon o Ustavnem sodišču (ZUstS), 4. odst. 61. čl.
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Okrajno sodišče v Kranju
Datum vloge:
25. 10. 2000
Vrsta odločitve:
odločba
Vrsta rešitve:
določitev pristojnega organa
Dokument:
US20458
Dokument v PDF obliki:
U-II-267-00.pdf
115 KB
Prenesite datoteko
U-II-267/00
16. 11. 2000
O D L O Č B A
Ustavno sodišče je v postopku za rešitev spora glede pristojnosti, začetem na zahtevo Okrajnega sodišča v Kranju, na seji dne 16. novembra 2000
o d l o č i l o :
Za odločanje o zahtevi A. A. za denacionalizacijo nepremičnin parc. št. 829/1 in 1399, vpisnih v zemljiškoknjižnem vložku št. 598 k.o. Ž., je pristojna Upravna enota Kranj.
O b r a z l o ž i t e v
1. Okrajno sodišče v svoji zahtevi navaja, da mu je Upravna enota Kranj dne 12. 10. 2000 odstopila del denacionalizacijske zahteve A. A. (oporočnega dediča prejšnje lastnice), ki se nanaša na denacionalizacijo nepremičnin parc. št. 829/1 in 1399, vpisanih v zemljiškoknjižnem vložku št. 598 k.o. Ž. Upravna enota meni, da je za odločanje o denacionalizaciji navedenih nepremičnin pristojno sodišče, ker naj bi premoženje prešlo v družbeno lastnino na podlagi sodbe Občinskega sodišča v Kranju št. P 166/68 z dne 6. 12. 1968. Okrajno sodišče pa meni, da za odločanje o denacionalizaciji ni pristojno.
2. Zakon o denacionalizaciji (Uradni list RS, št. 27/91 in nasl. - v nadaljevanju: ZDen) deli pristojnost za odločanje o zahtevah za denacionalizacijo med upravne organe in sodišča. Če je bilo premoženje podržavljeno s predpisi, določenimi v 3. in 4. členu ZDen, so pristojni upravni organi (prvi odstavek 54. člena ZDen), če pa je premoženje prešlo v državno last na podlagi pravnega posla, sklenjenega zaradi grožnje, sile ali zvijače državnega organa oziroma predstavnika oblasti, je za odločanje o zahtevi za denacionalizacijo pristojno okrajno sodišče (56. člen ZDen).
3. Občinsko sodišče v Kranju je s sodbo št. P 166/68 z dne 6.12. 1968 ugotovilo, da sta navedeni nepremičnini prešli v družbeno lastnino na podlagi 47. člena Zakona o spremembah in dopolnitvah temeljnega zakona o izkoriščanju kmetijskega zemljišča (Uradni list SFRJ, št. 12/67). V obravnavanem primeru torej ni šlo za sklenitev pravnega posla. Zato za odločanje o zahtevi za denacionalizacijo ni podana pristojnost sodišča. Ker je bil podlaga za podržavljenje predpis, ki je naveden v 29. točki 3. člena ZDen, je za odločanje o zahtevi za denacionalizacijo pristojna Upravna enota Kranj.
4. Ustavno sodišče je sprejelo to odločbo na podlagi četrtega odstavka 61. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Odločbo je sprejelo soglasno.
P r e d s e d n i k :
Franc Testen